El secretari de comunicació de Ciutadans (Cs), Fernando de Páramo, ha opinat que quan el president de la Generalitat, Carles Puigdemont, "s'atreveixi a convocar eleccions" el líder d'Unidos Podemos, Pablo Iglesias, "haurà de decidir si fa presidenta Inés Arrimadas o Oriol Junqueras", en referència a la candidata i cap de files de Cs a Catalunya, i al vicepresident del Govern. En una entrevista a 'Los Desayunos' de TVE aquest dimarts al matí, De Páramo ha advertit que en les properes eleccions al Parlament "Podemos tindrà la clau", perquè haurà d'explicar als seus votants si està a favor de la independència de Catalunya o no. A més, el portaveu de Cs al Parlament ha opinat que l'aplicació de l'article 155 de la Constitució, que preveu la suspensió d'una comunitat autònoma, és el "somni" de Puigdemont i Junqueras. D'altra banda, De Páramo ha sentenciat que el president de la Generalitat "va sense frens en un tren amb la locomotora en marxa i en contra direcció", i ha exigit al govern espanyol que "compleixi amb la seva feina" i eviti que "es posi en marxa un nou 9-N", en referència al referèndum previst per al setembre. Finalment, el diputat parlamentari de Cs ha qualificat de "show" la reunió d'aquest dilluns a la tarda entre el Govern i els partits sobiranistes que donen suport al referèndum, on no hi va assistir Catalunya en Comú. Per De Páramo, Puigdemont "s'envolta dels seus per fer una 'performance' i per no dir res, perquè sempre repeteix el mateix", ha conclòs.

Summary: De Páramo: "Quan Puigdemont convoqui eleccions, Iglesias haurà de decidir si fa presidenta a Arrimadas o a Junqueras"


La plantilla de treballadores i treballadors Claro Sol, l'empresa subrogada per donar servei de neteja als hotels de PortAventura, ha reclamat, aquest divendres, a les portes dels hotels del parc temàtic, una millora de les condicions laborals. Segons la presidenta del comitè d'empresa, Loli López, el conveni "fregar la il·legalitat" i l'increment salarial ofert per la companyia no és suficient atès que "només suposa uns cinc euros més" sobre un salari que ja és el mínim interprofessional. D'altra banda, la presidenta ha qualificat de "brutal" les càrregues de treball que van haver d'assumir durant els deu dies dels Jocs Mediterranis i ha posat com exemple que van haver de treure una gran quantitat de bosses de brutícia de les habitacions dels atletes. Ara mateix, malgrat la mediació del Departament de Treball de la Generalitat, les negociacions estan aturades. Per aquest motiu, el personal mantindrà les mobilitzacions programades, la primera dilluns vinent. No descarten arribar a convocar una vaga.

Summary: El personal de neteja del Port Aventura denuncia les càrregues de treball i reclama mantenir les condicions laborals


L’escriptor i bloguer Saudita Raif Badawi, crític amb les lleis restrictives del govern d’Aràbia Saudita, ha estat premiat aquest dijous amb el premi Sàkharov 2015 a la Llibertat de Consciència que atorga el Parlament Europeu. El premi a Badawi, condemnat a deu anys de presó i 1.000 fuetades per haver insultat clergues musulmans, és un clar “suport a la llibertat d’expressió com un dels drets fonamentals de l’home, un dret que ha de ser respectat a tot arreu, sense excepció” ha afirmat el president de l'Eurocambra, Martin Schulz. L'alemany ha aprofitat per “instar les autoritats saudites a aturar el càstig a Badawi, reconsiderar el seu judici i alliberar-lo”, i aplicar el mateix a “totes aquelles persones condemnades a l’Aràbia Saudita per haver expressat la seva opinió lliurement”. Schulz ha definit al bloguer saudita com una persona que “ha defensat amb coratge les seves idees, ha elevat els seus dubtes sobre les lleis del seu país i ha lluitat per la llibertat de pensament”. L’alemany ha afegit que els únics “crims” que ha comès Badawi han estat el compromís amb el pluralisme polític i la llibertat de religió.    Raif Badawi és autor de la pàgina web ‘Free Saudi Liberals’, on és discuteix sobre el paper de la religió a l’Aràbia Saudita. Va ser detingut el 2012 i condemnat a 10 anys de presó, 1.000 fuetades i una multa per insultar els valors islàmics. Se li van aplicar les primeres 50 fuetades al gener de 2015. La resta van ser posposades després de les protestes internacionals. Però es podrien reprendre aviat, com ja va advertir dimarts la seva dona als mitjans canadencs. La seva família va haver de fugir a Canadà per evitar un possible judici. Els altres dos finalistes del premi Sakharov han estat l'oposició democràtica a Veneçuela, representada per la Mesa de la Unidad Democrática i presos polítics, i el polític opositor rus Boris Nemtsov. El Premi Sàkharov s'atorga cada any pel Parlament Europeu. Es va crear el 1988 per honorar les persones i les organitzacions de defensa dels drets humans i les llibertats fonamentals. L'any passat va guanyar-lo el doctor Denis Mukwege, de la República Democràtica del Congo.

Summary: Raif Badawi guanya el premi Sàkharov a la Llibertat de Consciència que atorga Parlament Europeu


El govern de Sabadell construirà dues promocions d'habitatge públic de lloguer en els propers dos anys, complint amb el seu compromís en matèria d'habitatge. Aquests projectes permetran disposar de 52 habitatges que estaran acabats el 2019 i que es destinaran a les persones que no poden accedir al mercat lliure. Les actuacions es faran als barris de la Creu Alta i al Centre, les dues zones de la localitat on els preus del lloguer és més car. La previsió és que les persones beneficiaries d'aquests immobles paguin una quota d'entre 250 i 400 euros mensuals. El pressupost d'aquest projecte per aquest 2017 és de 3,2 MEUR. La primera promoció comptarà amb un total de 21 vivendes i s'aixecarà a la cantonada entre la carretera de Barcelona i el carrer de Zurbano. Les obres es licitaran abans que acabi el 2017. A diferència de les promocions construïdes els darrers anys, en aquest cas l'ajuntament no ven sòl públic, sinó que conservarà la propietat tant del sòl com de l'edifici.  Aquests pisos seran de lloguer, seguint el compromís del govern municipal d'evitar la construcció d'habitatge de venda i optar per la tinença de lloguer indefinit, sense opció a compra. Més endavant, es farà una segona promoció de 31 habitatges a la cantonada dels carrers de Francesc Layret i de Piferrer, en un solar de propietat municipal que es destinarà en part a equipament educatiu i a la construcció de pisos. En total, s'invertiran 6,4 milions d'euros en aquestes dues promocions. Glòria Rubio, regidora d'Habitatge, ha afirmat que “la prioritat és mantenir la titularitat del sol: "Si el sol és públic, s'ha de conservar en titularitat pública", ha apuntat.

Summary: Sabadell construirà 52 habitatges públics de lloguer al Centre i a la Creu Alta


Jordi Pina, advocat de Jordi Sànchez, Jordi Turull i Josep Rull, ha opinat que la sentència del Tribunal Suprem sobre el procés s'hauria d'anul·lar després del pronunciament del Tribunal de Justícia de la Unió Europea (TJUE) sobre la immunitat d'Oriol Junqueras. En declaracions a Catalunya Ràdio, Pina ha explicat que han aportat la resolució europea al Tribunal Constitucional (TC) perquè deixi sense efecte les condemnes a presó. "Aquesta sentència s'ha d'anul·lar perquè si no s'anul·la no es pot complir el manament del propi TJUE", ha argumentat. També ha indicat que si això s'està dient per a l'Eurocambra, és evident que també ha de ser "aplicable" per a les altres cambres. Expressada aquesta opinió, Pina ha afegit que això no vol dir que el Suprem faci cas del TJUE. "Farà com sempre, el que li doni gana, i interpretarà a la manera 'espanyolita de facherío'", ha lamentat. L'advocat ha afegit que, per principi de prudència, el Suprem hauria d'haver esperat el pronunciament del TJUE per dictar sentència, però ha constatat que una presó provisional tan llarga els "cremava".

Summary: Pina creu que la sentència del Suprem s'hauria d'anul·lar després del pronunciament del TJUE


L'Ajuntament de Barcelona ha licitat el concurs per adquirir nous locals als barris del Raval Sud i el Gòtic Sud per destinar-los al programa de Baixos de Protecció Oficial. L'executiu local invertirà 1'5 MEUR per aquest projecte, En concret, 1,1 MEUR es destinaran a la compra estricta i 400.000 euros a la rehabilitació dels nous espais de titularitat municipal que se sumaran als vuit de la primera convocatòria de BPO. L'objectiu és impulsar una nova forma de protecció i promoció dels usos econòmics i comunitaris al districte de Ciutat Vella i dinamitzar econòmicament aquests locals amb comerç de proximitat i activitat econòmica sostenible. Tot plegat amb la voluntat de lluitar contra la gentrificació comercial i veïnal i el monocultiu econòmic.  La regidora del districte, Gala Pin, ha explicat que a Ciutat Vella hi ha més activitat comercial de mitjana que a la resta de la ciutat, però és "una oferta concentrada en la restauració, l'alimentació i l'allotjament turístic" i per això "aquesta és una iniciativa per donar resposta als problemes de gentrificació i de monocultiu comercial que es donen al districte". Pin ha assenyalat que és una manera de treballar des de l'administració "per posar els veïns i veïnes al centre de les polítiques públiques i aconseguir diversificar l'activitat comercial amb iniciatives que d'altra manera no tindrien cabuda en zones com Ciutat Vella, amb una forta pressió immobiliària. La proposta permet que les persones propietàries dels locals comercials que estiguin interessades en vendre'ls puguin presentar els seus baixos al concurs. Mitjançant un sistema de puntuació ja fixat en les bases, l'Ajuntament de Barcelona ordenarà les diferents propostes i adquirirà els locals que obtinguin la màxima puntuació. El concurs compta amb tres lots i cadascun d'ells té la seva pròpia partida econòmica per garantir que els espais que s'adquireixin puguin ser de tots els lots. Les persones interessades a presentar ofertes ho poden fer fins el 26 d'octubre. Perquè els locals puguin ser adquirits han de trobar-se sense càrregues ni activitats, amb una superfície d'entre 30 i 150 metres quadrats, accessibles directament des del carrer i que no es trobin en situació de ruïna o que la rehabilitació superi el rati de reforma màxim previst a les bases. Cada local només podrà presentar una oferta. En cas que es presenti més d'una oferta per un únic local, només serà vàlida la proposta més econòmica. Una mateixa persona propietària pot oferir la venda de més d'un local. Per informar d’aquesta novedosa iniciativa, es posa en marxa una campanya de comunicació tant a mitjans tradicionals com a les xarxes digitals. A més, per facilitar la màxima informació en relació amb les bases i la presentació de les propostes, cal dir que es posarà a disposició de les persones interessades un servei d'atenció personalitzada, al carrer Pintor Fortuny, 17-19, seu de Foment de Ciutat. Primers locals disponible a la tardor En paral·lel, l'Ajuntament de Barcelona adjudicarà després de l'estiu els vuit locals municipals de la primera convocatòria de BPO. En el període delicitació s'han presentat un total de 36 ofertes vàlides i d'aquestes 19 són de persones o entitats del districte de Ciutat Vella. Els locals de BPO que ja estan en funcionament impulsats per entitats o empreses compten amb una superfície d'entre 21'61 metres quadrats fins als 78'93 metres quadrats i comptaran amb lloguers assequibles sempre per sota de mercat. Es parteix d'un preu de 8 euros/m2 el primer any, 9 euros/m2 el segon any i 10 euros/m2 el tercer any. A partir d'aquell moment, els preus s'aniran actualitzant segons l'IPC i s'adaptarà a factors com l'atractivitat de la zona i altres característiques del local. Així, la persona adjudicatària del local de 21'61 metres quadrats començarà pagant 172'88 euros i el tercer any el lloguer serà de 216'10 euros.

Summary: Barcelona licita un nou concurs per adquirir locals destinats al programa Baixos de Protecció Oficial a Ciutat Vella


Barcelona, Madrid, Saragossa, València, Milà, Nàpols, Bolonya, Siracusa, Latina i Palermo han fet aquest dissabte una cimera a Roma per teixir una aliança per reclamar als governs espanyol i italià, i també a la Unió Europea, que aixequin immediatament els bloquejos administratius de les ONG de rescat marítim a la zona SAR del mar Mediterrani i que obrin els ports per a l'acollida de persones rescatades al mar. En un manifest conjunt que es portarà a la Comissió Europea, les ciutats mediterrànies demanen que es "protegeixin els drets humans de les persones que fugen de la violència armada i de la falta d'oportunitats". A la trobada de ciutats també hi han participat diferents ONG de salvament marítim que s'han vist afectades per les polítiques de bloqueig com Open Arms, Sea Watch i Mediterranea. L'alcaldessa de Barcelona, Ada Colau, ha exigit que aquests "vaixells puguin sortir immediatament per fer la seva feina de salvar vides". "Anirem on calgui", ha advertit tot explicant que portaran el manifest, que porta per títol 'Crida d'alcaldes i alcaldesses per salvar Europa de si mateixa, a la Comissió Europea. Colau ha explicat que volen que se sumin a aquesta causa "centenars de ciutats europees que pensen el mateix". "Volem que l'aliança que hi ha al mar per salvar la vida també estigui en terra ferma", ha subratllat l'alcaldessa. "Ens neguem a creure que la resposta europea davant aquest horror sigui la negació dels drets humans i la inacció davant el dret a la vida. Salvar vides és innegociable i no autoritzar les sortides dels vaixells o negar-los port d'arribada és un crim", diu el manifest que han presentat de forma conjunta aquest dissabte.

Summary: Una desena de ciutats mediterrànies exigeixen que s'aixequi el bloqueig de les tasques de rescat marítim


L'Escolania de Montserrat ha estat convidada a Moscou per participar en un festival internacional de música de Nadal. Segons explica el monestir en un comunicat, l'Escolania ja va anar a Rússia el 2013 al mateix certamen, i ara, amb motiu del desè aniversari del festival, els tornen a convidar perquè és l'actuació que més els ha agradat de tota la seva història. El concert a Moscou tindrà lloc a l'Auditori Dom Musike el 23 de gener. D'allà, els escolans viatjaran per primera vegada a Oslo (Noruega). L'objectiu és fer un intercanvi amb el cor de nois de la catedral de la capital escandinava que el juny de 2018 ja va visitar Montserrat. A Oslo actuaran a l'Església de la Trinitat el dissabte 25 de gener. En els darrers 50 anys, l’Escolania ha ofert concerts en 22 països. El que més visitat ha estat França (12 vegades), seguit d’Alemanya i d’Itàlia (8 cops cadascun), Bèlgica (5), Rússia (3), Àustria (2), Estats Units (2, i també un cop Puerto Rico), Holanda (2), Hongria (2), Japó (2), Luxemburg (2), Polònia (2), Portugal (2), Anglaterra (1), Canadà (1), Irlanda (1), Israel (1), Mònaco (1) i Xina (1).

Summary: L'Escolania de Montserrat torna de gira a Rússia i viatjarà per primer cop a Noruega


El portaveu nacional d'UPyD, Andrés Herzog, ha anunciat aquest dissabte que dimiteix com a líder del partit. La seva decisió arriba un mes després de les eleccions generals del 20 de desembre, en les quals la formació es va desplomar fins al 0,6% dels vots i es va quedar sense representació al Congrés. Herzog, advocat de professió, estava al capdavant d'UPyD des del juliol passat, quan va substituir a Rosa Díez després d'imposar-se a les primàries del partit. UPyD serà dirigida per una gestora encapçalada per Gorka Maneiro, portaveu adjunt del partit i diputat del Parlament Basc, fins al pròxim congrés del partit. Segons el compte de twitter del partit fundat per Rosa Díez, Gorka Maneiro ha assumit el càrrec de coordinador de la gestora "amb el convenciment que les idees d'UPyD segueixen sent necessàries per Espanya". "Estic segur que la forma de fer política d'UPyD és imprescindible, encara més en l'actual situació política i treballaré per recuperar la confiança dels ciutadans", ha afegit Maneiro. La decisió d'Herzog ha arribat el mateix dia que el líder d'Unió, Josep Antoni Duran i Lleida, també ha dimitit després dels mals resultats obtinguts el 20-D i el 27-S.

Summary: Andrés Hergog dimiteix com a líder d'UPyD


JxCat i ERC han reobert converses per negociar de nou els pressupostos del Parlament. Així ho han confirmat a l'ACN fonts dels dos grups i de la Presidència de la cambra. La formació que presideix Albert Batet ha proposat als republicans congelar l'augment de l'1'75% del sou dels diputats, i destinar-ne l'import -més de 100.000 euros- a polítiques d'estalvi energètic a l'edifici parlamentari. A ERC li sembla bé el suggeriment, tot i que insisteix en les partides per a l'assemblea de la Francofonia, i per a la difusió dels 40 anys de la cambra. Les converses continuaran aquest dimarts per intentar que els dos socis de Govern acostin posicions i votin conjuntament els comptes. Avui mateix comença el ple en què, segons la Junta de Portaveus de divendres passat, s'han de debatre i votar els pressupostos. JxCat ha suggerit a ERC la congelació de l'augment de sous que preveu la proposta actual dels comptes de la cambra, per destinar-ne l'import a polítiques d'estalvi energètic a l'edifici parlamentari. Per la seva banda, el grup que presideix Sergi Sabrià manté que ja li semblava correcte congelar els sous des d'un inici. Això sí, la formació del president de la cambra, Roger Torrent, reclama les partides per a la Francofonia i per a la difusió dels 40 anys de la institució, unes peticions que de moment JxCat encara no ha respost. A més, ERC constata que la proposta del pressupost que s'ha de debatre i votar al ple d'aquesta setmana -i que ja es va aprovar a la Mesa ampliada del dimarts passat amb els vots a favor de Cs, JxCat i PPC- ja contempla partides per a fer plaques solars al terrat de l'edifici, i que ja hi ha aprovada una planificació de reducció energètica. Tot i això, els republicans accepten parlar de noves mesures per millorar el medi ambient i insisteixen que no serà pas cap obstacle. Cal recordar que la Mesa ja va aprovar el juny de 2019 instal·lar 202 panells fotovoltaics utilitzant 400m2 del terrat del Palau. Es tracta d’una iniciativa proposada per Torrent, i que es va aprovar per unanimitat. Es calcula que produirà un total de 84.850 kWh l’any, fet que permetria amortitzar en tan sols 9 anys la inversió de 92.600 euros que suposa. La cambra també ha inclòs una clàusula per a la gestió del restaurant, i substituir tots els gots de plàstic de les fonts per gots de paper 100% compostables, una mesura que ja s'ha posat en pràctica. Polèmica per les majories La Junta de Portaveus de divendres passat va acordar que els pressupostos del Parlament es debatin i votin al ple que comença aquest mateix dimarts. Els grups de Cs, ERC, CatECP, PSC-Units i CUP-CC s'hi van mostrar a favor, JxCat ho va fer en contra i el PPC s'hi va abstenir. La proposta dels comptes de la cambra es va aprovar a la Mesa ampliada de dimarts de la setmana passada, amb els vots a favor de Cs, JxCat i PPC, i les abstencions de republicans, socialistes i cupaires -els comuns es van abstenir. En una Junta on no hi era el vicepresident primer, Josep Costa -responsable econòmic del Parlament, de viatge-, JxCat va demanar que els pressupostos no entressin al proper ple per tenir més temps i buscar unanimitat a la votació. La formació va explicar que es plantejava demanar una revocació de l'acord de la Mesa ampliada per seguir negociant els pressupostos. JxCat insisteix que manté obertes totes les vies per seguir negociant abans de la sessió plenària. El grup podria demanar una revocació de l'acord de la Mesa ampliada -que s'hauria de tornar a reunir-; demanar 'in voce' una nova alteració de l'ordre del dia del ple, ja des de l'hemicicle; o fins i tot intentar fer caure els comptes per, a continuació, seguir-los negociant. Encara hi ha incertesa sobre si els comptes s'aprovarien o no, en cas que finalment es votin al ple que comença avui. Ni tampoc queda clar quines majories es podrien formar. JxCat no ha aclarit si mantindrà el seu 'sí', i fonts republicanes han deixat entendre que aposten de nou per l'abstenció. Des de Cs asseguren que tornaran a votar-hi a favor només en cas que es mantingui la proposta actual, i que s'hi oposaran en cas que s'hi facin esmenes. Discrepàncies entre els socis de Govern Els pressupostos del Parlament van provocar dimarts passat un nou enfrontament entre JxCat i ERC. El grup de Sabrià va acusar la formació de Batet d'haver pactat amb Cs i PPC -fet que les tres formacions neguen. Al seu torn, a JxCat acusen els republicans d'intentar aprofitar els comptes de la cambra perquè Torrent en tregui profit. ERC no va avalar la proposta de Costa perquè no contemplava una partida específica per a la 33a cimera europea de l'Assemblea Parlamentària de la Francofonia -que la tardor del 2020 acollirà la cambra catalana-, ni una partida de publicitat institucional per als 40 anys del Parlament, que tindrà 300.000 de pressupost -quan Torrent en demanava 600.000, tal com asseguren des de JxCat. Els comptes preveuen un increment salarial dels diputats de l'1,75% -que ja preveu la llei actual-, el mateix augment que el 2019, i un 0,25% menys que la pujada prevista per al personal de la cambra. El pressupost global és de 63 milions d'euros.

Summary: JxCat i ERC negocien un pacte nou per votar conjuntament els pressupostos del Parlament


Les pel·lícules 'La hija de un ladrón' i 'Els dies que vindran' han estat les grans triomfadores de la dotzena edició dels Premis Gaudí amb tres guardons cadascuna. La debutant Belén Funes, directora de 'La hija de un ladrón', ha rebut el Gaudí a la millor pel·lícula en llengua no catalana, millor direcció i millor guió; mentre que 'Els dies que vindran', de Carlos Marques-Marcet, ha rebut els guardons a millor pel·lícula, millor protagonista femenina per a Maria Rodríguez Soto i millor muntatge. Karra Elejalde s'ha endut el premi al millor protagonista masculí per 'Mientras dure la guerra'. La comèdia '7 raons per fugir' ha aconseguit el premi especial del públic a la millor pel·lícula, guardó atorgat pels espectadors, i com ja es va anunciar, el cineasta Francesc Betriu ha recollit el Gaudí d’Honor-Miquel Porter 2020 de mans de Lluís Homar. La gala organitzada per l'Acadèmia del Cinema Català, produïda per Dagoll Dagom i dirigida per Jordi Prat i Coll, s'ha celebrat a l'Auditori del Fòrum – CCIB de Barcelona.

Summary: Les pel·lícules 'La hija de un ladrón' i 'Els dies que vindran' triomfen als Premis Gaudí amb tres guardons cadascuna


En les darrers 24 hores, s'han sumat 16 expedients més per a 132 persones ACN Barcelona.-Catalunya ha registrat 97.217 ERTO des de l'inici de la crisi sanitària que afecten 715.904 persones, segons ha informat el Departament de Treball, Afers Socials i Família. Això són, per tant, 16 expedients més per a 132 persones respecte fa 24 hores. Del total, els ERTO per força major representen el 93,6% i afecten el 84,9% dels treballadors. Per demarcacions, a la de Barcelona és on s'han presentat més ERTO, amb 70.998 expedients i 563.169 persones afectades; seguit de la de Girona, amb 10.909 expedients i 68.501 afectats; Lleida, amb 5.351 expedients i 30.236 treballadors; Tarragona, amb 7.659 expedients i 44.641 persones afectades i Terres de l'Ebre, amb 2.300 expedients i 9.357 persones.

Summary: Catalunya registra 97.217 ERTO que afecten 715.904 treballadors des de l'inici de la crisi sanitària


El conseller destituït pel govern espanyol i empresonat durant més de 30 dies a Estremera Jordi Turull ha retret als candidats del PPC, Xavier García Albiol, i el PSC, Miquel Iceta, el seu empresonament i el de la resta de consellers. Turull s'ha trobat públicament per primer cop amb els candidats després que el passat dilluns sortís de la presó durant el debat a TVE amb motiu de les eleccions del 21 desembre i ha retret al popular que digui que l'Estat és una "democràcia exemplar" i que hi ha normalitat quan el que s'ha fet és treure als que "fan nosa fora i els que fan una mica més de nosa a la presó", assegurant que així ho comentava "des de la cel·la de la presó" amb Josep Rull.  Ha acusat el líder socialista de ser "responsable també" del seu empresonament i el de la resta de consellers pel suport del PSOE a l'aplicació de l'article 155. "Mentre tu estaves ballant a alguns ens estaven emmanillant", li ha dit Turull. Iceta li ha contestant afirmant que no ha estat cap socialista qui el va portar a la presó: "A tu no t'ha portat a la presó el 155". De la seva banda, la candidata de Cs, Inés Arrimadas, ha negat que a l'Estat hi hagi presos polítics.

Summary: Turull retreu a Albiol i Iceta el seu empresonament i de la resta de consellers


L’aeroport de Reus ha augmentat les connexions amb Glasgow i Dublín de la mà de la companyia Thomson Airways, que oferirà quatre vols setmanals a cada ciutat. Amb Dublín s’oferiran 15.492 seients en 82 operacions fins el 17 de setembre, mentre que per a Glasgow hi haurà 18.522 seients disponibles en 98 vols programats fins el 25 d’octubre. El Regne Unit i Irlanda són els dos principals països amb els quals connecta la instal·lació reusenca.  Amb aquestes connexions, Reus supera la xifra d’1,1 milions de places ofertes, amb més de 6.000 operacions comercials programades per les aerolínies. Durant aquesta temporada d'estiu, s’han ofert al Regne Unit 729.196 seients en 3.824 moviments programats, un 9,2% i un 6,1% més que la temporada d'estiu de 2018, respectivament. A Irlanda s'han ofert aquesta temporada 190.728 seients en 1.028 moviments programats, un 5,2% i un 1,7% més que en el mateix període de 2018.   Dublín és la destinació més demandada de l'Aeroport de Reus, amb 139.320 seients oferts i 756 moviments programats durant aquesta temporada, un 9,9% i un 7,3% més que durant l'estiu de l'any passat. Glasgow és la destinació que més creix, amb 76.698 seients oferts en 406 vols, la qual cosa suposa un increment del 18,3% i del 20,6% respecte l'any 2018.

Summary: L’aeroport de Reus amplia les connexions amb Glasgow i Dublin


Nova reunió entre la CUP i JxSí. Els diputats del grup anticapitalista Anna Gabriel i Antonio Baños s'han trobat amb el diputat de JxSí que ha estat al capdavant de les negociacions per part de la coalició independentista, Raül Romeva, aquesta tarda al Parlament. Segons ha avançat El Nacional i ha pogut confirmar l'ACN, tots tres han mantingut una breu reunió al despatx de Romeva. Tal i com expliquen fonts de la CUP, la trobada ha estat "informal i merament informativa", i ha servit per comentar cara a cara el resultat d'empat de l'assemblea dels independentistes del passat diumenge i quin és el calendari que ara tenen previst seguir per acabar prenent una decisió sobre la proposta d'acord de JxSí i la investidura o el rebuig d'Atur Mas.   Unes parell d'hores més tard, en sortir del Parlament, Raül Romeva ha declinat fer declaracions al respecte, tot i que ha confirmat el contacte amb la CUP, tot posant en qüestió que "això fos notícia". El diputat de JxSí s'ha ratificat en les declaracions que ha fet al matí, assegurant que el seu grup no presentarà una nova oferta en considerar que l'actual segueix sent vàlida i deixava la decisió en mans de la CUP. A més, també ha remarcat que no correspon a JxSí posicionar-se sobre la proposta sinó que és l'esquerra independentista qui ha de "desempatar".

Summary: La CUP i JxSí es reuneixen breument en una trobada "informal i merament informativa"


El vicepresident del Govern i president d'ERC, Oriol Junqueras, ha deixat clar aquest dilluns que Esquerra no compartirà Govern ni amb Podem ni amb cap altre partit que no aposti per la independència. Ho ha explicat durant una entrevista a RAC-1, quan se li ha preguntat directament per la possibilitat d'un tripartit d'esquerres, com podia insinuar l'acte conjunt de divendres passat a Sant Boi de Llobregat entre ERC, CUP i Podem. "És impossible que ERC formés govern amb algú que no vulgui la independència", ha subratllat. "Amb Podem no es pot a no ser que canviïn les prioritats", ha afegit tot seguit. Els republicans actuen, segons Junqueras, com a "cosidors" entre les diferents sensibilitats polítiques del país per construir una majoria partidària de la República Catalana sense subordinar el procés a la política espanyola. Un procés que Junqueras desitja que es culmini amb un referèndum o unes eleccions constituents abans de l'estiu del 2017: "Seria una molt bona notícia".

Summary: Junqueras garanteix que ERC no compartirà Govern ni amb Podem ni amb cap altre partit que no vulgui la independència


Una dona s’enfronta a 15 mesos de presó per colpejar una infermera al Centre d’Atenció Primària (CAP) de Salou, al Tarragonès. Segons l’escrit d’acusació del fiscal, la dona va acudir al centre cap a les quatre de la matinada del 17 de desembre del 2017 i, quan estava sent atesa per una infermera i una doctora, va colpejar la primera a l’ull. La pacient es trobava sota els efectes de begudes alcohòliques. La fiscalia considera que els fets constitueixen un delicte d’atemptat a personal sanitari -pel qual demana presó- i un delicte lleu de lesions pel qual sol·licita una multa de 1.080 euros. A més, demana que la processada pagui 90 euros d’indemnització a la infermera en concepte de responsabilitat civil. El ministeri públic considera que concorre l’atenuant de la responsabilitat criminal en el cas perquè l'agressora es trobava sota l’efecte de begudes alcohòliques. La infermera va patir un eritema conjuntival a l’ull dret que va trigar tres dies en curar-se. En un primer moment, van haver d’aplicar-li col·liris antiinflamatoris i pomada antibiòtica.  El cas arribarà properament a judici als jutjats penals de Tarragona.

Summary: Una dona s'enfronta a 15 mesos de presó per colpejar una infermera al CAP de Salou


Torra presideix un acte de reconeixement a aquest programa, que ocupa 95 persones ACN Barcelona.-El president de la Generalitat, Quim Torra, ha avançat aquest dijous que en la reunió del Consell Executiu de la setmana que ve s'aprovarà un acord per fer extensiu el programa DIL d'integració laboral de persones amb discapacitat intel·lectual a tot el sector públic. Torra ha presidit al Palau de la Generalitat un acte de reconeixement a aquest programa, que actualment ocupa 95 persones. També hi ha participat el conseller de Polítiques Digitals i Administració Pública, Jordi Puigneró. Amb aquest acord, les entitats del sector públic es podran adherir al programa i s’ampliaran el nombre de llocs de treballs per aquest col·lectiu. “Tenim un programa que és pioner, però que sobretot volem que sigui referent i far per a la resta d’administracions i empreses en la inserció laboral de les persones amb discapacitat”, ha apuntat Torra.   El programa s’adreça a persones que tenen com a mínim un 25% de discapacitat intel·lectual reconeguda, que poden accedir a un lloc de treball a la Generalitat mitjançant convocatòries específiques pel sistema de concurs de mèrits.   Es tracta de treballadors i treballadores que realitzen tasques d’ajudant en serveis generals (arxiu, magatzem, telefonista, neteja) en els diferents departaments de la Generalitat.   La primera convocatòria de places específica per a aquest col·lectiu es va fer l’any 2003 i, des de llavors, se n’han fet quatre més, que han permès que 95 persones accedissin a un lloc de treball a l’administració.   La Generalitat també ha constituït una borsa de treball on han quedat inclosos els candidats i candidates que van superar el procés selectiu, però que no van obtenir lloc en la darrera convocatòria.

Summary: El Govern ampliarà el programa DIL d'integració laboral de discapacitats intel·lectuals a tot el sector públic


L'Ajuntament de Girona avança en la municipalització de l'aigua i aquest setembre encarregarà un inventari sobre l'estat de la xarxa i les inversions que s'hi han dut a terme. De moment, ja s'ha tret a licitació la proposta perquè les empreses interessades s'hi presentin, i passat l'estiu se'n farà l'encàrrec formal. L'alcaldessa, Marta Madrenas, assegura que aquest estudi serà exhaustiu i que disposar-ne "és imprescindible" per "tenir-ho tot a punt" al 2020, quan acabi l'actual concessió. L'inventari haurà d'analitzar si s'han executat aquelles obres que recull el pla director i "si hi ha hagut incompliments o no" per part del soci privat (Girona SA), a qui el jutjat ha apartat de la gestió. "És evident que hi haurà d'haver una liquidació final, i si no s'ha fet allò que pertocava, haurem de mirar com ho compensem", ha subratllat l'alcaldessa.  Al ple de juliol, l'alcaldessa ja es va comprometre a què la gestió de l'aigua passés a ser 100% pública quan acabi l'actual concessió. I ara, l'Ajuntament de Girona fa un pas més en aquesta línia. El consistori ja ha tret a licitació la proposta per buscar una empresa que faci un inventari acurat de la xarxa, i preveu fer efectiu aquest encàrrec al mes de setembre. Segons subratlla Madrenas, aquest estudi haurà d'analitzar amb detall l'estat de les canonades, veure quines obres ha fet Girona SA i comprovar si s'han dut a terme les inversions compromeses al pla director. "Veurem si hi ha hagut incompliments o no per part de la companyia, i si ens hem de compensar", explica l'alcaldessa.  "És evident que quan acaba una concessió, s'ha de fer una liquidació final", hi afegeix Madrenas. Per això, l'Ajuntament vol tenir tots els números a la mà per saber si hi ha hagut o no "dèficits" per part del soci privat. "I si n'hi ha hagut, és evident que reclamarem", afirma Marta Madrenas. De moment, però, l'alcaldessa no vol avançar esdeveniments i assegura que cal anar pas a pas. És a dir, que primer cal veure què concreta l'inventari de la xarxa. "No vull pressuposar res; actuarem amb responsabilitat, cautela i rigor", explica Marta Madrenas. Sintonia amb Salt i Sarrià L'alcaldessa també diu que amb els ajuntaments de Salt i Sarrià hi ha "plena sintonia" a l'hora d'avançar cap a la municipalització de l'aigua. De fet, als tres consistoris no els hi ve de nou. I és que arran del 'cas Agissa', des de l'octubre passat ja són ells els qui gestionen el servei (perquè el jutjat que investiga les suposades irregularitats va apartar el soci privat, Girona SA). Madrenas també ha dit que, en tot aquest procés, l'Ajuntament de Girona tindrà molt en compte la plataforma Aigua És Vida. "Ens hi sentim molt propers, perquè hi estan molt involucrats, i volem aportar-los tota la informació de què disposem", assegura l'alcaldessa. Amb la municipalització, Girona posarà fi a quatre dècades de gestió privada –o semiprivada- de l'aigua. I és que, d'ençà del 1976, d'una manera o altra, aquest recurs ha estat en mans de Girona SA. Actualment, en el marc del cas Agissa, que investiga suposades irregularitat en el servei d'aigües, hi ha set imputats per delictes d'administració deslleial, apropiació indeguda, prevaricació i malversació de fons públics.  "No és electoralisme" L'alcaldessa de Girona també assegura que "és ridícul" que l'oposició –sobretot, la CUP- l'acusés de fer electoralisme quan al ple de juliol va comprometre's a municipalitzar l'aigua. I aquí, Marta Madrenas recorda que, quan Carles Puigdemont era alcalde de la ciutat, "hi ha plens en què ell mateix va dir que apostava per la gestió pública" d'aquest recurs.  A més, l'alcaldessa també subratlla que les auditories que destapaven irregularitats es van encarregar, precisament, quan Puigdemont era al capdavant de l'Ajuntament. I aquí, retreu a la CUP que, després de tenir-hi accés, anessin "directament" a fiscalia i que ho hagin fet tot "a cops de titular". "Hi havia irregularitats administratives que calia subsanar, però fins que nosaltres no vam rebre l'informe dels experts dient que l'afer podia ser susceptible d'anar per via penal, no ens vam constituir com a acusació particular", recorda Madrenas, en referència al cas Agissa. "Per tant, si hi ha responsabilitat penal, nosaltres exigirem que es depuri; però farem les coses amb rigor i no a cop d'improvisacions", conclou l'alcaldessa.

Summary: Girona avança en la municipalització de l'aigua i encarrega un inventari sobre l'estat i les inversions fetes a la xarxa


L’Ajuntament de Barcelona ha aprovat aquest dimecres una declaració institucional per instar la direcció de Nissan a “mantenir el seu compromís corporatiu amb les fàbriques de Barcelona, Montcada i Reixac i Sant Andreu de la Barca, prenent en ferm tan aviat com sigui possible les mesures que permetin capgirar la situació actual, com l’adjudicació de la producció d'un nou model de vehicle”. La declaració, subscrita per tots els grups municipals, referma la importància de la indústria de l’automòbil per a la ciutat, el compromís total amb la seva modernització, i l’aposta pel foment de polítiques adreçades al manteniment del teixit industrial a la ciutat, especialment d’aquelles activitats que generen llocs de treball de qualitat. En el document, es defensa que l’àrea metropolitana de Barcelona compta amb totes les condicions des del punt de vista econòmic, industrial, digital i tecnològic, així com una important tradició d’un segle en la fabricació automobilística, per poder ser un espai adequat per la producció de vehicles elèctrics, atenent a les noves demandes del mercat en matèria de sostenibilitat i competitivitat. La declaració es traslladarà al Comitè d’Empresa de Nissan, i també al govern de l’Estat i al de la Generalitat, instant-los a posar en marxa i coordinar les accions necessàries per iniciar un procés de negociació que permeti revertir la situació d’incertesa actual.

Summary: L'Ajuntament de Barcelona insta Nissan a adjudicar un nou vehicle a la planta de la Zona Franca


La fiscalia demana nou anys de presó a un home de 32 anys acusat d’intentar matar la seva mare a cops als Pallaresos (Tarragonès). Els fets van passar al domicili familiar el 12 de juny del 2018, cap a dos quarts d’una de la matinada. Segons la fiscalia, el noi va començar a discutir amb dos homes que també vivien al domicili. La víctima, que aleshores tenia 69 anys, s’hi va interposar perquè paressin, però el fill va respondre violentament i li va propinar diversos cops a la cara i al cap. Després va obligar els dos individus a marxar i es va quedar a soles amb la mare. Entre dos quarts de tres de la matinada i dos quarts de tres de la tarda, el jove li va propinar nombrosos cops amb la intenció d’acabar amb la seva vida, segons el fiscal.  El fill li va provocar diverses fractures, contusions i la perforació del còlon, entre d’altres lesions que “van comprometre la seva vida”. La víctima va trigar més de cinc mesos en curar-se de la pallissa, dels quals 56 va estar hospitalitzada i 34 ingressada a la Unitat de Cures Intensives (UCI). Entre les diverses seqüeles que pateix la dona, destaca una ileostomia amb bossa de recollida de femtes.  La fiscalia acusa el processat, en presó provisional des del 13 de juny del 2018, d’un delicte d’homicidi en grau de temptativa, amb l’agreujant de parentiu, pel qual demana nou anys de presó. A més, també demana que el fill no pugui apropar-se a menys de 500 metres de la mare ni comunicar-se amb ella durant dotze anys. La fiscalia també demana que el processat indemnitzi la mare, en concepte de responsabilitat civil, amb 13.380 euros per les lesions i amb 130.000 euros per les seqüeles. El judici se celebrarà properament a l'Audiència de Tarragona.

Summary: S’enfronta a nou anys de presó per apallissar brutalment la mare als Pallaresos


El Pla d’autoprotecció del Port de Tarragona, que s’havia activat aquest dilluns al matí per l’incendi en un vaixell, s’ha desactivat cap a les set de la tarda, segons s’ha informat des del mateix port. A aquella hora s’ha donat per extingida l’autocombustió, que s’ha originat a la bodega d’un vaixell de carbó atracat al moll de Catalunya i que no ha afectat altres zones del vaixell. L’incident, les causes del qual s’investiguen, ha obligat a activar el pla d’autoprotecció en nivell 2. Diversos efectius han treballat per controlar l'emergència i rebaixar al nivell 1 l'incident, que no ha causat ferits. Capitania Marítima ha dirigit l’emergència d’acord amb el Pla d’Autoprotecció del Port de Tarragona. Seguint el procediment s’ha avisat al Centre de Coordinació Operativa de Catalunya i al telèfon d’emergències de Catalunya, 112. I han intervingut Bombers de la Generalitat, Bombers del Parc Químic del Port, Capitania Marítima, Policia Portuària, Guàrdia Civil i SASEMAR.

Summary: Desactiven el Pla d’autoprotecció del Port de Tarragona, activat per l’incendi d’un vaixell


El coordinador general del PP, Fernando Martínez-Maillo, ha insistit aquest dissabte al president de la Generalitat, Carles Puigdemont, que vagi al Congrés a explicar el referèndum. "Que tingui el valor, que tingui el coratge. I que expliqui el seu projecte igual que ho va fer el lehendakari Juan José Ibarretxe", ha assenyalat Martínez-Maillo en la cloenda del congrés provincial del PP de Zamora. "Si ho fa, serà acollit a la cambra baixa amb els braços oberts", ha puntualitzat el coordinador general del PP, que ha avançat però que la postura dels populars es mostrarà invariable. "La nostra posició sempre serà la mateixa i passa per defensar la unitat d'Espanya, la sobirania nacional i la igualtat de tots els espanyols", ha enumerat Martínez-Maillo, que ha acusat Puigdemont de "provocar" amb les declaracions de les últimes setmanes. "Diàleg sí, però xantatge cap ni un", ha avisat el coordinador general del PP. "Parlen de democràcia i de participació, però la primera obligació d'un demòcrata és complir la llei i la Constitució espanyola", ha volgut recordar Martínez-Maillo. "No és acceptable voler imposar el referèndum, i que sense cap tipus de debat s'aprovi una llei de ruptura en 24 hores", ha conclòs el coordinador general del PP, que ha tornat a reiterar que els funcionaris catalans "no hauran d'escollir mai entre dues legalitats". "De legalitat només n'hi ha una, que emana de la Constitució i del conjunt dels espanyols", ha finalitzat Martínez-Maillo.

Summary: El PP insisteix a Puigdemont que vagi al Congrés a explicar el referèndum: "Serà acollit amb els braços oberts"


La línia R3 de Rodalies ha quedat interrompuda entre Centelles (Osona) i Les Franqueses del Vallès durant aproximadament vint minuts aquest dimarts al matí per la caiguda d'un cable extern sobre la catenària, segons ha informat Adif. La incidència ha començat quan passaven cinc minuts de tres quarts de nou del matí i a les 9.10h ja s'ha pogut restablir el trànsit ferroviari, de manera que es preveu el restabliment de la freqüència de pas habitual. A més de la interrupció, la resta de la línia suma uns 30 minuts de retards de mitjana, segons Renfe. D'altra banda, segons han explicat fonts d'Adif a l'ACN, ha caigut un cable extern sobre la catenària i s'ha pogut retirar. L'ens gestor d'infraestructures ferroviàries ha obert una investigació i no descarta cap hipòtesi sobre la caiguda del cable, com per exemple un sabotatge.

Summary: La caiguda d'un cable sobre la catenària interromp uns 20 minuts el trànsit ferroviari entre Centelles i Les Franqueses


El Consorci Hospitalari de Vic ha triplicat la xifra de persones afectades per coronavirus des del darrer balanç fet públic dimecres. A través d'un comunicat, l'hospital explica que des de l'inici de l'epidèmia  ha confirmat 61 casos d'infecció per covid-19. Concretament, 37 són pacients i 24 són professionals sanitaris. Fins ara, l'epidèmia ha causat la mort de cinc persones, la primera es va registrar dimecres d'aquesta setmana. A l'Hospital Universitari de Vic hi ha ingressades actualment 25 persones amb confirmació de la malaltia, i unes altres 28 amb criteris d'aïllament que esperen els resultats. Del total de tests que s'han practicat, 107 han donat un resultat negatiu.

Summary: El Consorci Hospitalari de Vic confirma 61 casos per coronavirus, 24 dels quals són professionals sanitaris


Els usuaris de les línies 1 i 2 del metro esperaven que arribés aquest dissabte quan, finalment, han recuperat la normalitat. A l'estació del Clot, sense aglomeracions, però amb un degoteig constant, desenes de persones pujaven i baixaven en direcció Fondo, un dels trams que s'ha restablert després de les obres d'aquest estiu en què s'ha millorat la infraestructura. En Ricardo, un dels usuaris de la L1, ha recordat a l'ACN "el periple" que havia de fer cada vegada que aquests mesos s'havia de desplaçar a Santa Coloma de Gramenet . Tot i estar content perquè això ara ja s'hagi acabat, ha reclamat millores a l'interior dels trens per acabar amb inconvenients tan molestos com, per exemple, les goteres. La xarxa de metro de Barcelona recuperarà la normalitat total el proper dilluns a primera hora, moment en què es restablirà la circulació entre Can Vidalet i Collblanc, a la L5.  La Glòria és una altra de les usuàries de les línies 1 i s'ha mostrat satisfeta perquè "per fi" recuperarà una part important del seu temps. Segons ha explicat, cada dia que havia de desplaçar-se a Badalona, on hi té gran part de la família, li calien "entre vint minuts i mitja hora més de l'estona habitual". "Els autobusos no arrencaven fins que estaven plens", s'ha queixat. Les trams de les línies 1 i 2 del metro on s'han fet obres han estat tancats des del 29 de juny. En el cas de la L1, entre Clot i Fondo, les obres han suposat l'actuació de manteniment més gran feta mai a la xarxa, amb la renovació completa de 9.000 metres lineals de via, la substitució i ampliació d'aparells de via i la renovació total de la senyalització. Pel que fa a la L2, el tram Paral·lel - Sagrada Família, les obres s'han centrat en uns 1.500 metres, on s'han substituït carrils i les fixacions per unes de noves amb millors prestacions mecàniques. Dilluns a partir de les 5 del matí serà el torn de la L5, la circulació entre Can Vidalet i Collblanc quedarà restablerta. En aquest tram, tancat des de finals de juliol, s'han realitzat treballs de la futura estació Ernest Lluch.

Summary: Els usuaris de la L1 i L2 del metro recuperen la normalitat, però reclamen millores a l'interior dels combois


La Coordinadora 25S s’ha solidaritzat aquest dimarts, a les portes del Tribunal Suprem, amb els líders polítics catalans que s’enfronten al judici de l’1-O. A les portes del jutjat, la portaveu de la plataforma, Elena Martínez, ha dit que “com a madrilenys i madrilenyes” han vist la necessitat de solidaritzar-se “amb el moviment sobiranista republicà català i la seva defensa del dret a decidir i de la democràcia”. Martínez, que ha considerat que estem davant d’un judici “a la democràcia i a l’estat espanyol”, ha afegit que l’Estat “només té solucions repressives”, i no només a Catalunya, ha dit, apuntant a les sentències sobre l’impost hipotecari a la banca , la “llei mordassa” o el seu paper en la crisi del taxi a Madrid. “No hi ha democràcia sense dret a decidir, i aquí tampoc el tenim perquè vivim en una monarquia imposada pel franquisme”, ha reblat la portaveu.  La Coordinadora 25S va néixer l’any 2012 a Madrid arran de l’acció ‘Rodea el Congreso’ que va acabar amb càrregues policials a l’interior de l’Estacio d’Atocha. La plataforma agrupa associacions, col·lectius civils, socials, veïnals i polítics de l’esquerra madrilenya, i ha mostrat sempre la seva simpatia pel moviment “sobiranista republicà català”.  En aquesta línia, la seva portaveu, Elena Martínez, ha confirmat aquest dimarts que la Coordinadora estarà present en la manifestació convocada per entitats i partits sobiranistes el proper 16 de març a Madrid per protestar contra el judici de l’1-O al Tribunal Suprem.

Summary: Elena Martínez, portaveu de la Coordinadora 25S: “No hi ha democràcia sense dret a decidir”


La caiguda del preu del petroli ha contagiat el barril de Brent, referència del cru comercialitzat a Europa, i l'ha situat per sota els 20 dòlars aquest dimarts, el nivell més baix des de 2002. Al llarg de la jornada, ha repuntat lleugerament i actualment cotitza a 21,3 dòlars. Els últims contractes de maig de barrils de West Texas Intermediate (WTI), referència als Estats Units, es van situar aquest dilluns en negatiu, el mínim històric. El WTI d'entrega en juny cotitza a preus positius, amb uns 16,3 dòlars. El preu de petroli s'ha reduït dràsicament en les últimes setmanes per l'excés d'oferta, la falta d'emmagatzematge i una paralització de la demanda pel coronavirus.  El preu del petroli cau des de principis d'any. Davant aquesta situació, l'OPEP i Rússia van acordar reduir la producció en deu milions de barrils diaris. Tot i això, el pacte no ha aconseguit aturar la davallada perquè no compensa la caiguda en picat de la demanda.

Summary: La caiguda del petroli contagia el barril de Brent i el situa en els nivells més baixos dels últims 18 anys


Inversió publicitària del Govern i els organismes públics, línies de liquiditat i avals, execució urgent dels pagaments pendents de la Generalitat i subvencions específiques per a les emissions de continguts "de servei i d’interès públic". Això és el que demana l'Associació Catalana de Ràdio (ACR) al Govern davant la davallada dels ingressos publicitaris derivada de la crisi del coronavirus. Segons els seus càlculs, la "caiguda lliure" de les empreses podria ser molt pitjor que la de la crisi de 2008. L'ARC considera "insuficients" les mesures adoptades fins ara i recorda la funció d'unes emissores "convertides per la força dels fets en un servei públic essencial". L'ACR demana, així, mesures concretes "que vinguin a donar resposta al desastre que es dibuixa en l’esdevenidor del sector en el present exercici i que, sens dubte, condicionarà el proper". Des de l'entitat que agrupa bona part de les ràdios privades catalanes exposen que l’anul·lació de comptes publicitaris en aquests primers dies de la crisi "atemoreix" per la seva rapidesa i abast, ja que "apunta" caigudes d’entre el 75% i el 80% en relació al mateix període de l’any anterior. "La ràdio privada a Catalunya està atenent la demanda social d’informació i coopera, activament, amb les institucions públiques i sanitàries en la seva lluita contra la pandèmia del coronavirus", recorden en un comunicat. Per això, i davant el risc que la pèrdua d'ingressos "es tradueixi en una nova destrucció de llocs de treball, pèrdua de pluralisme informatiu",  urgeixen el Govern a elaborar un pla específic d'ajudes i incentius als mitjans, perquè "puguin remeiar la seva situació, en tant que persisteixi la quasi absència de publicitat en mig d’aquesta emergència nacional".

Summary: L'ACR demana ajudes "urgents" per a les emissores privades davant la davallada publicitària


L'Ajuntament de Sabadell (Vallès Occidental) ha ampliat el nombre de sancions a companyies subministradores per talls indeguts de llum o mala praxi. A les onze imposades, s'hi han sumat tres de noves, elevant la xifra fins a catorze. Els nous cassos corresponen a multes que el consistori vallesà ha interposat contra Gas Natural Servicios i Gas Natural S.U.R. Fonts municipals han indicat que l'import total de les sancions aplicades fins la data supera els 140.000 euros. En aquesta línia han revelat que hi ha un total de 198 famílies de la ciutat afectades. Ara les empreses energètiques tenen dos mesos per recórrer aquestes sancions per la via administrativa. El govern local confia que aquestes al·legacions quedaran desestimades, per la qual cosa, les companyies hauran de traslladar les seves reclamacions als tribunals. De les tres noves sancions, una s'ha imposat a Gas Natural Servicios per un tall de subministrament elèctric sense haver sol·licitat prèviament l'informe d'exclusió residencial als Serveis Socials municipals. Aquesta multa s'ha sumat a les nou que, pel mateix concepte s'havien imposat anteriorment – set a Endesa Energia XXI i dos a Endesa Energia SAU–.  D'altra banda, s'han imposat dues noves multes a Gas Natural Servicios i a Gas Natural S.U.R. per mala praxi. Concretament per "pràctica reiterada d'avís de tall o extinció de contracte per impagament sense haver sol·licitat els corresponents informes d'exclusió residencial als serveis socials". Aquestes multes se sumarien a les dues imposades fa uns dies a Endesa Energia XXI i Endesa Energia SAU pel mateix concepte.  Les multes responen a la comissió de faltes greus d'acord amb l'article 331-5 c del Codi de Consum de Catalunya i en relació amb l'article 6.4 de la 24/2015, que estableix que abans de realitzar un tall de subministrament, les empreses subministradores tenen l'obligació de sol·licitar un informe als Serveis Socials municipals per comprovar si la persona o unitat familiar afectada es troba en risc d'exclusió residencial. Així mateix, la 24/2015 estableix l'obligació de l'empresa d'informar d'aquest dret en els avisos que generi per raó d'impagament o de tall. La notificació de les multes és, així mateix, un nou pas en el procés iniciat al juny de l'any passat quan el Govern de Sabadell va posar en marxa el procediment per sancionar les companyies que incomplissin el disposat a la Llei 24/2015 pel que fa a garantir el subministrament energètic a persones o famílies vulnerables. Un cop iniciats els processos, al novembre de 2016 s'incoaven divuit expedients sancionadors. D'aquests cinc han quedat arxivats bé per no haver-se pogut acreditar una relació de consum entre la companyia i l'usuari o un tall de subministrament constitutiu d'infracció. Altres dos van quedar arxivats per una qüestió formal tot i que van donar pas a la incoació de tres nous expedients, que s'han tramitat una mica més tard que els divuit expedients inicials.

Summary: Sabadell amplia a catorze les sancions a empreses subministradores per tall de llum indegut o mala praxi


L'Hospital Universitari de Bellvitge (HUB) preveu recuperar el 100% de l'activitat quirúrgica el pròxim 18 de maig si es manté l'actual descens d'ingressos per covid-19 a les unitats de crítics. Álvaro Arcocha, subdirector de Procés Quirúrgic, explica que la setmana passada es va començar a operar amb quatre o cinc quiròfans i que l'objectiu és, mantenint el pla de contingència per si hi ha un rebrot durant el desconfinament, anar incorporant nous quiròfans a mesura que quedin lliures llits d'UCI. Així, el 4 de maig es volen tenir operatius una vintena de quiròfans i una setmana després, l'11 de maig, una trentena. Les operacions que s'han posposat des de l'inici de la pandèmia es volen fer, en la seva majoria, abans de finals d'any. En declaracions a l'ACN, Álvaro Arcocha destaca que l'Hospital de Bellvitge, gràcies a l'esforç fet pels seus professionals, ha tingut capacitat per donar resposta a la crisi del coronavirus "sense grans angúnies i sense saturar les urgències", però que a canvi ha obligat a aturar l'activitat quirúrgica "amb el que això suposa". Una aturada dels quiròfans, afegeix, que ha acumulat molta cirurgia important, principalment oncològica, que per fer-se depèn molt dels descens de l'ocupació de llits d'UCI. D'una banda perquè aquests pacients un cop operats van a les unitats de crítics i de l'altre perquè dels llits de més destinats a pacients de covid-19 se n'encarrega el servei d'anestèsia, imprescindible per operar.  Arcocha, sempre que no es produeixi un repunt de casos de covid-19 i es consolidi el "lent però progressiu" descens d'ingressos, preveu que bona part de les operacions pendents es puguin fer entre finals d'any i els primers mesos del 2021. "En els últims quatre anys hi va haver un descens molt important de les llistes d'espera i tot i que no esperem tornar als nivells del mes de febrer immediatament sí que ens agradaria acostar-nos en els pròxims cinc o sis mesos", apunta. Pel que fa a tota la estructura creada per fer front al coronavirus, Arcocha explica que es mantindrà per "estar en millors condicions" si l'hivern vinent hi ha un rebrot. Entre aquestes estructures, per exemple, hi ha l'àrea hospitalària muntada al vestíbul de consultes amb 50 llits.

Summary: L'Hospital de Bellvitge preveu recuperar el 100% de l'activitat quirúrgica en tres setmanes


L'Escola Auró de Barcelona ha rebut aquest divendres la visita dels Mossos d'Esquadra passades les vuit de la nit. Dos agents del cos policial han arribat a l'escola situada a l'Esquerra de l'Eixample davant la mirada d'una trentena de pares per comprovar si es fan activitats relacionades amb l'1 d'octubre.  De fet, l'escola no tancarà aquest cap de setmana per celebrar la festa d'inici de curs amb l'organització de múltiples activitats amb esports, cinema, classes de 'taixí', tallers de confecció amb samarretes antigues o de coreografia. En declaracions a l'ACN, Àlex Juanmartí, pare de l'Escola Auró i membre de l'AMPA, ha assegurat que s'hi estaran "fins que s'obri el col·legi per votar. Els Mossos els han advertit, com ha explicat Juanmartí, que hi ha una instrucció del jutge que assenyala que no es pot tenir cap material relacionat amb el referèndum i que s'ha d'abandonar el col·legi abans de les sis del matí del diumenge. Dos agents dels Mossos d'Esquadra han arribat a l'escola passades les vuit i han preguntat pel responsable del centre. Àlex Juanmartí, que és membre de l'AMPA s'ha identificat i "han aixecat una acta administrativa", en la que queda recollit el responsable i les activitats que es faran aquests dies. Els Mossos han apuntat el nombre de gent que hi ha a l'escola i han preguntat si s'estaran el cap de setmana. Juanmartí ha recalcat que ha estat tot molt tranquil i correcte. "Ens ha adversitat que hi ha una instrucció del jutge que no es pot tenir cap material relacionat amb el referèndum i que s'ha d'abandonar el col·legi electoral abans de les sis del matí del diumenge". "Nosaltres no tenim res a amagar perquè fem tallers i activitats amb els nens", ha assegurat.   En aquest context, el membre de l'AMPA ha informat a la resta de famílies, que estaven presents a l'escola, algunes d'elles hi passaran la nit. Juanmartí ha assegurat que tal com estava previst "se seguirà aquí tot el cap de setmana i no hi ha intenció d'abandonar abans de les sis del matí. Ens quedarem fins diumenge" i "aquí estarem fins que s'obri el col·legi per votar", ha apuntat.   "La situació ha estat correcta i tranquil·la", ha relatat Juanmartí, que ha afegit que els agents dels Mossos només "han vingut a fer la seva feina". Les famílies encaren la situació "amb dignitat" i amb la convicció de no estar fent res que calgui "amagar". "Estem fent tallers i activitats amb els nens", ha puntualitzat aquest pare de l'Escola Auró. Estan "animats" i amb les "conviccions clares" i també ha explicat a l'ACN que veïns del barri s'apropen a donar-los suport.  Juanmartí s'ha identificat com a responsable del centre davant dels agents que s'han personat a l'escola però diu no tenir cap por. Els Mossos li han explicat que remetran l'acta a la jutgessa numero tretze però a Juanmartí el tranquil·litza pensar que serà "molta" la gent que es trobi en la seva situació. "La jutgessa rebrà milers d'actes" com la seva, ha dit. "L'alegria de poder votar diumenge" supera "les pors" i això fa que l'1-O no es pugui "aturar", ha conclòs.  Activitats per tot el cap de setmana  El músic Jordi Vallespí, pare de l'escola, ha dit que estan "organitzant actes d'inici de curs i coincideix amb la Festa Major de l'Esquerra de l'Eixample, de manera que hi ha una gran motivació per fer activitats a l'escola a títol personal". I és que les famílies de l'escola han preparat activitats per tot el cap de setmana de l'1-O. La "festa d'inici de curs a l'Auró" ha començat aquest divendres a la tarda amb una assemblea inicial d'organització i una tarda esportiva amb partits de bàsquet i futbol entre famílies. S'ha organitzat un sopar de carmanyola i es projectarà una pel·lícula. La primera jornada acaba amb una nit de bivac, algunes famílies acamparan amb sacs de dormir. Aquest dissabte, les activitats s'allargaran durant tot el dia. Es faran des de classes de 'taitxí' fins a tallers de confecció amb samarretes antigues o de coreografia. Les famílies organitzadores han previst fer dinar i sopar de germanor. La nit prèvia a l'1-O també es quedaran a dormir al centre per garantir que diumenge les portes de l'Escola Auró estiguin "obertes" de 8 del matí a 9 del vespre.

Summary: Els Mossos d'Esquadra es presenten a l'Escola Auró de Barcelona per comprovar si es fan activitats en relació a l'1-O


Els populars consideren que la Generalitat no pot determinar les estances en embarcacions ni crear tributs  ACN Madrid .-El Tribunal Constitucional (TC) ha admès a tràmit el recurs d'inconstitucionalitat interposat per més de 50 diputats del PP contra l'article 5 de la llei de mesures fiscals i financeres que el Parlament va aprovar a la primavera. El que es tradueix en l'impost català sobre els creuers turístics, que grava amb 1 euro per dia i client les embarcacions que atraquin durant 12 hores o menys a un port català i amb 3 els que ho facin més de 12 hores. Els populars consideren que la Generalita no pot determinar les estances de les embarcacions ni crear tributs.  Ara el Constitucional estudiarà el recurs i ha acordat traslladar la demanda i els documents presentats al Congrés, al Senat, al govern espanyol, al Parlament i al Govern perquè puguin personar-se en el procés i fer les al.legacions pertinents.

Summary: El TC admet a tràmit el recurs d'inconstitucionalitat del PP contra l'impost català sobre creuers turístics


El nombre de lluços petits s'ha triplicat al calador de Roses on els pescadors locals van impulsar, ara fa tres anys, un pla pilot per recuperar l'espècie. Així ho conclou un estudi elaborat per l'Institut de Ciències del Mar, que al llarg de l'últim any ha fet un seguiment dels juvenils de lluç en una zona vedada de 50 quilòmetres quadrats de superfície i uns 130 metres de fondària. La iniciativa, pionera al Mediterrani, també ha permès incrementar els exemplars del rap, el moll, la bruixa i les espardenyes, i convertir l'espai protegit en una reserva per a espècies vulnerables que sustenten el sistema marí. La consellera d'Agricultura, Meritxell Serret, ha ressaltat que el nou model pesquer català s'inspira en aquesta mena d'experiències, que neixen del propi sector i que tiren endavant en col·laboració amb el món científic.

Summary: Es tripliquen els lluços petits al calador de Roses on els pescadors han restringit les captures per recuperar l'espècie


La segona reunió amb mediació del Departament de Treball entre el sindicat Metges de Catalunya i responsables del Departament de Salut i l'Institut Català de la Salut (ICS) ha començat amb les dues parts defensant posicions contràries sobre com abordar la sobrecàrrega assistencial. El sindicat que ha convocat la vaga a l'atenció primària de l'ICS vol que es limiti el nombre de visites que atenen els metges al dia. Per contra, l'ICS descarta aquest model i aposta per reduir el nombre de persones que atén cada metge i, mentre no puguin contractar més facultatius, proposa remunerar la sobrecàrrega als professionals que vulguin assumir-la. "No, en principi no cedirem, és la raó per la qual estem aquí. Hi ha d'haver un límit", ha afirmat Carolina Roser, del comitè de vaga, just abans d'entrar a la reunió. "A un pilot d'avió, si té programats cinc vols, no li pots posar els que siguin", ha afegit.

Summary: Metges de Catalunya reafirma la demanda de limitar el nombre de visites abans d'entrar a la segona mediació de Treball


L'associació Unauto VTC ha iniciat ja els mecanismes legals per recórrer el reglament de l'Àrea Metropolitana de Barcelona (AMB) que limita el nombre de llicències VTC, amb les quals operen empreses com Uber o Cabify, a la zona. El president d'Unauto VTC, Eduardo Martín, ha qualificat la regulació de l'AMB d'"alarmant" perquè "prohibeix a més de 1.3000 conductors el seu dret a treballar". Martín ha dit que amb aquesta regulació l'AMB "pot estar envaint" les competències de la Generalitat i del ministeri de Foment perquè ha recordat que aquestes llicències depenen de les administracions autonòmiques i del ministeri de Foment.  El president d'Unauto VTC ha insistit que "tots els operadors compleixen estrictament amb els requeriments sectorials", com la possessió de l'autorització VTC atorgada per la Generalitat, el pagament d'una assegurança amb una cobertura de fins a 70 MEUR per responsabilitat civil obligatòria, 50 MEUR per responsabilitat civil limitada i el pagament d'impostos.  A més, Unauto VTC ha assegurat a través d'un comunicat que, juntament amb els seus associats, està treballant per "garantir que els conductors puguin conservar els seus llocs de treball. "Seguim a disposició de qualsevol administració pública per dialogar sobre el sector del transport de passatgers", ha dit el president d'Unauto VTC. A més, Martín ha remarcat que fa anys que els conductors amb llicències de lloguer de vehicle amb conductor exerceixen la seva activitat "amb normalitat" a Barcelona.   Unauto VTC ja va anunciar que recorreria la regulació aprovada per l'AMB. Tanmateix, estava a l'espera de presentar el recurs fins que no es publiqués al Butlletí Oficial de la Província de Barcelona, cosa que es va fer aquest dilluns.

Summary: Unauto VTC presenta un recurs contra el reglament de l'AMB per limitar les llicències VTC


Clam unitari de les forces independentistes a Vic. En un acte que ha omplert el Teatre Atlàntida el PDeCAT, ERC, la CUP i l'ANC s'han conjurat per fer possible l'1-O malgrat la "repressió" de l'Estat, i han fet una crida a la "resistència" i la "mobilització pacífica" per blindar el referèndum. La coordinadora general del PDeCAT, Marta Pascal, ha dit que en el míting unitari s'ha demostrat que els partits estan junts per l'1-O. Al seu torn, la secretària general d'ERC, Marta Rovira, ha apuntat que els alts càrrecs del Govern detinguts dimecres van explicar que a les cel·les se sentien "les cassoles i les cançons de tot un poble". Durant la seva intervenció, el regidor de la CUP a Vic Joan Coma ha demanat una "vaga general per paralitzar l'economia de l'Estat" i reunir la "força suficient per encendre totes les alarmes d'Europa". Finalment, el president de l'ANC, Jordi Sànchez, ha assegurat que s'està "preparat" perquè l'Estat "acceleri" per evitar el referèndum.

Summary: L'independentisme es conjura a Vic per fer possible l'1-O malgrat la "repressió" de l'Estat


Els partits constitucionalistes s'han encarat en el debat de TV3 i Catalunya Ràdio per la manera d'afrontar-se a l'independentisme. Davant la posició del PSC de "recuperar la convivència a Catalunya" arribant a acords, el PP ha criticat els socialistes per "blanquejar el nacionalisme català" i ser "equidistants", mentre que Ciutadans els ha acusat "d'alimentar" els independentistes. Vox, present per primer cop a un debat de la televisió catalana, ha acusat els constitucionalistes de ser "traïdors de la pàtria" en no haver "sabut" gestionar el conflicte i ha reclamat la il·legalització dels partits independentistes. A l'altre bloc, ERC ha suggerit al PSC que la solució al conflicte català serà "multilateral", amb institucions europees i nacionals. Els comuns han criticat que el PSC "no ha fet cap proposta concreta" més enllà "d'enviar agents". JxCat ha criticat que la resposta dels socialistes per frenar l'independentisme sigui "retallar drets i repressió". La CUP, que també s'ha estrenat en el debat a TV3 per les eleccions espanyoles, creu que el líder del PSOE, Pedro Sánchez, competeix amb la resta de partits de la dreta "per veure qui és més repressiu". El cap de llista dels republicans, Gabriel Rufián, ha retret que la proposta dels constitucionalistes per a Catalunya és "que més de 2 milions de persones deixin d'existir" i ha lamentat que el PSOE "hagi acabat aplaudint 13 anys de presó" per al líder d'ERC, Oriol Junqueras. Rufián ha defensat una taula de diàleg i negociació i ha afirmat que això passa per una derrota "incontestable" del PSC a Catalunya el 10-N que permeti pressionar Sánchez a seure a la taula del diàleg per una llei d'amnistia i un referèndum d'autodeterminació. El número 4 de la candidatura del PSC, José Zaragoza, substitut de la cap de llista, Meritxell Batet, de baixa mèdica, ha erigit el govern de Sánchez com l'únic disposat a trobar solucions per Catalunya i ha advocat "un acord per a passar pàgina". El candidat socialista també ha advertit que una derrota del PSOE suposaria "una victòria de Casado i Abascal" i ha alertat que, sense un acord, el debat es redueix a "l'agressivitat" liderada pels extrems de la CUP i Vox. El líder dels comuns, Jaume Asens, ha carregat contra els socialistes per plantejar la qüestió catalana com un tema d'ordre públic, "quan és evident que és d'ordre polític" i ha recordat que "gairebé la meitat de catalans són independentistes i tres quartes parts de la societat volen resoldre-ho a les urnes". A més, després de les desavinences en les negociacions per la investidura de Sánchez, Asens els ha recriminat la seva "prioritat" de mirar cap a la dreta. Laura Borràs, candidata de JxCat, ha lamentat que totes les propostes "vagin en contra de Catalunya" i ha clamat per "internacionalitzar el conflicte" amb el paper d'un mediador. La cap de llista ha considerat que els socialistes "han virat" cap a la dreat i fins i tot ha assenyalat els ministres Fernando Grande Marlaska i Josep Borrell per "posar difícil ser d'extrema dreta a l'ultra dreta". La cap de llista de Ciutadans, Inés Arrimadas, ha afirmat que els independentistes volen un govern de Pedro Sánchez per "continuar fent el que els doni la gana" i ha situat la seva formació com l'única que pot reformar Espanya. La candidata dels populars, Cayetana Álvarez de Toledo, ha estat dura amb el PSOE, a qui ha acusat de "donar la pàtina de legitimitat" als independentistes. A JxCat, ERC i la CUP els ha recomanat "perdre tota l'esperança" perquè "estan perduts": "No aconseguiran l'autodeterminació, perquè Espanya és un gran estat de dret". Mireia Vehí, cap de llista de la CUP, creu que Sánchez competeix per veure qui és "més repressiu" i ha qüestionat a Asens que des de les seves files estiguin plantejant-se pactar amb els socialistes. El cap de llista de Vox, Ignacio Garriga, ha rebutjat "utilitzar com a solució qui ha estat part del problema" i ha apuntat a les autonomies com a font dels conflictes. La CUP insta els independentistes a "fugir de la por del 155" La CUP ha reafirmat el caràcter amb què es presenten per primer cop al Congrés: "No hem vingut a pal·liar els símptomes", ha dit Vehí. Així, ha instat JxCat, ERC, i també els comuns, a "fugir de la por del 155" i sumar-se a una "estratègia popular" que "desbordi l'estat". Amb aquest pla, volen apel·lar a la comunitat internacional per abordar l'amnistia i l'autodeterminació. D'altra banda, Vehí ha retret a JxCat i a ERC la pràctica política a Catalunya, amb la tasca del conseller d'Interior, Miquel Buch, en la setmana dels aldarulls després de la sentència del Suprem. "Vostè té una retòrica republicana però mirin la pràctica política que han fet", ha retret a Borràs. D'altra banda, ha criticat Rufián per "arrossegar-se" pel suport al PSOE. Denúncies pel feixisme de Vox Diversos partits han denunciat el feixisme de Vox. La CUP ha titllat el partit d'ultra dreta d'anomalia democràtica i ha alertat que la formació "porta un assessor exmilitant de l'MSR, organització germana del partit nacionalsocialista alemany". Garriga s'ha exclamat afirmant que no es poden "tolerar" els "exabruptes" dels qui diuen que són feixistes. Borràs ha optat per "ignorar" el candidat per "no visibilitzar-lo com a actor polític". El candidat de Vox ha començat el debat amb una condemna del racisme, el feixisme, l'homofòbia i el masclisme i ha mostrat el seu desacord quan se l'ha acusat de feixista.

Summary: El constitucionalisme es discuteix per la manera de fer front a l'independentisme


Aquest congrés internacional està organitzat per la Fundació Pere Tarrés ACN Barcelona.-Unes 300 persones debaten a Barcelona sobre famílies i infància en situació vulnerable en un congrés internacional organitzat per la Fundació Pere Tarrés, que sosté que la intervenció en el nucli familiar és clau, perquè és el primer espai de desenvolupament de l'infant. La cita durarà fins dimarts i abordarà àmbits com les violències que pateixen els nens, la salut física i mental, els processos migratoris, la pobresa infantil, els drets de la infància i de la família en situacions de vulnerabilitat social i l'educació. Segons l'Idescat, un 20% de persones viuen en llars en risc de pobresa, i en el cas de tenir fills a càrrec el percentatge puja al 24,2%. La situació més precària és la de les famílies monoparentals, on la xifra arriba al 35,3%.  Durant la inauguració, la directora general d'Atenció a la Infància i l'Adolescència, Ester Cabanes, ha constatat que el nivell d'una societat està determinat per com cuida la seva infància, i que la formació de l'estructura de la personalitat d'un nen està determinada per com estigui estructurat el seu entorn, que és la família, l'escola i la societat.  Laia Ortiz, segona tinenta d'alcaldia de Barcelona, s'ha queixat que l'Estat està "a la cua" de tots els indicadors d'infància, especialment de la seva protecció, i ha reconegut que també suposa una dificultat afegida la fragmentació de polítiques entre les diferents administracions. El gerent de Serveis de Benestar Social de la Diputació de Barcelona, Josep Muñoz, ha destacat que el treball amb les famílies és un "element clau".  Josep Oriol Pujol, director general de la Fundació Pere Tarrés, ha subratllat que la crisi ha posat de manifest "l'entorn especialment fràgil en què viuen aquestes famílies", i com en els darrers anys un nombre important de persones s'han trobat en una situació de "marginalitat" tot i tenir formació i trajectòria professional.


El cap de llista de Ciutadans per Barcelona al 20-D, Juan Carlos Girauta, ha apostat aquest dimecres per suprimir el Senat, que s'ha demostrat "inoperant" i "és el lloc on van a morir els elefants" perquè els partits hi envien les persones que "no saben on col·locar". En substitució de l'actual cambra de representació territorial, Girauta vol que es creï un consell de presidents autonòmics inspirat en els models alemany i austríac. Un espai en què els dirigents de les comunitats negociarien sobre qüestions relatives a les competències transferides a les autonomies, a més de finançament autonòmic i política exterior. Els presidents hi tindrien vot ponderat segons la població de cada territori, ha especificat en una atenció als mitjans a Barcelona. "Movent de lloc el Senat no el farem operatiu", ha volgut deixar clar Girauta responent a la proposta del PSOE d'enviar la cambra territorial a Barcelona, concretament en uns terrenys a la Sagrera. Ciutadans vol tancar el Senat perquè "no ha complert el paper que li preveia la Constitució" de representar les autonomies espanyoles.  Un consell de presidents autonòmics seria més eficaç i permetria, fins i tot, que les comunitats guanyessin una nova competència, segons ha dit: la d'intervenir en la política exterior de l'Estat, ja que tenen molt a dir-hi en matèria de coordinació d'efectius, entre d'altres.

Summary: Girauta aposta per suprimir el Senat i crear un consell de presidents autonòmics inspirat en el model alemany i austríac


El president del govern espanyol, Mariano Rajoy, ha dit aquest dijous que està disposat a reunir-se amb el president de la Generalitat, Carles Puigdemont. “El senyor Puigdemont sap, perquè li he dit jo, que estic a la seva disposició per parlar”, ha defensat Rajoy en una roda de premsa a Brussel·les. Amb tot, el president espanyol ha avisat que “el diàleg té sentit sempre que un no cedeixi en el que no ha de cedir”. Rajoy ha reiterat que el seu govern “en cap cas acceptarà” un referèndum perquè “ni vol ni pot”. “Els animo a què renunciïn d’una vegada a l’estratègia de desafiament permanent”, ha dit Rajoy als membres del govern català.  En la seva roda de premsa després de la cimera de caps d’estat i de govern de la UE, i hores abans que la presidenta del Parlament, Carme Forcadell, declari davant del Tribunal Superior de Justícia de Catalunya, Rajoy ha dit que a la Generalitat són “absolutament conscients que tenen l’obligació de complir la llei”. “Les sentències del Tribunal Constitucional cal complir-les sempre”, ha defensat el president espanyol, assenyalant que els plans actuals del govern i de la majoria independentista del parlament català no condueixen “absolutament a res”.  En la seva compareixença, Rajoy també ha tret ferro a les seves paraules sobre la possibilitat d’unes noves eleccions espanyolse, assenyalant que vol que “la legislatura duri com està previst” si no passen "coses imprevisibles". El president espanyol ha dit que farà “el possible i l’impossible” per acabar el mandat perquè considera que complir els quatre anys és “el seriós i responsable”.

Summary: Rajoy a Puigdemont: “Sap, perquè li he dit jo, que estic a la seva disposició per parlar”


La CNMC (Comissió Nacional dels Mercats i la Competència) ha sancionat amb un total de 6,03 milions d'euros a diversos concessionaris de la marca Nissan, així com a Nissan Iberia i a dues empreses consultores, per una infracció única i continuada de l'article 1 de la Llei 15/2007, de 3 de juliol, de Defensa de la Competència, que entra dins de la definició de càrtel. La infracció s'hauria comès des de desembre de 2009 i fins a maig de 2013. La CNMC considera acreditat que, almenys des de 2009 i fins a 2013, diversos concessionaris independents de la marca Nissan, tots ells amb seu social a la Comunitat de Madrid, haurien acordat en diferents reunions el descomptes aplicables a certs nous models d'automòbils.

Summary: La CNMC sanciona amb sis milions d'euros a diversos concessionaris de Nissan per pactar preus


La vicepresidenta valenciana avisa el líder del PSOE que amb PP i C'S no és possible construir un govern de canvi ACN Barcelona.-La vicepresidenta del País Valencià i portaveu de Compromís, Mònica Oltra, ha reclamat aquest dissabte al secretari general del PSOE, Pedro Sánchez, que escolti els 11 milions de persones "que han votat canvi" a Espanya i s'allunyi de PP i C's. "Ens hem posat dempeus i volem un cavi al govern d'Espanya", ha exclamat durant la intervenció a l'Assemblea Nacional d'ICV. "La solució no està en seure amb el PP en cadires pagades amb diners bruts, per continuar amb el dogma neoliberal", ha apuntat en primer lloc, abans de centrar-se en Ciutadans. "Si no ens escolten a nosaltres, escoltin el missatge de C's", ha advertit Oltra, fent referència a l'abstenció del partit taronja en la votació per aturar la LOMCE al Congrés –tot i tenir un pacte signat amb el PSOE en contra de la llei- i al fet que C's rebutgi la reforma de l'estatut valencià. "Però no ho veus Pedro Sánchez que així nio podem abordar l'emergència social i territorial?", li ha preguntat retòricament al líder socialista. "La solució és escoltar als 11 milions d'home si dones que han dit prou. Pel 161 diputats que representen Podem , PSOE, Compromís, les confluències i IU",  ha opinat. "El govern o serà d'esquerres o no serà. El clam popular que va començar fa dos anys l'hem de rematar amb un govern de canvi a Espanya o no ens perdonarà ni la gent ni la història", ha insistit. Oltra ha tingut paraules d'agraïment a ICV –en especial a Joan Herrera-, amb qui Compromís ha compartit "viatge" des de fa molts anys. "Hem sabut créixer i compartir i sempre hem sabut que havíem d'unir-nos", ha defensat. "Per a nosaltres, la política sempre ha estat instrument per millorar la vida de la gent", ha conclòs. El portaveu d'ICV, Ernest Urtasun, ha coincidit amb Oltra en la necessitat de seguir teixint complicitats entre les esquerres de tot Europa i en rebutjar un govern espanyol amb C's."A Catalunya els coneixem de fa molt de temps i sabem el que representen. Sabem que amb C's no hi ha govern de canvi. El canvi no es construeix ni amb ells ni amb el PP, sinó amb les forces d'esquerra", ha recalcat.

Summary: Oltra a Sánchez: "Que no veus que amb C's no podem abordar l'emergència social i territorial?"


El músic Marc Lloret ha estat renovat com a director artístic del Mercat de Música Viva de Vic per tres anys més. Tant Lloret com l’assessor artístic Oriol Roca han estat guanyadors d’un concurs públic i dirigiran el certamen fins a la 32a edició. En una entrevista a l’ACN, Lloret ha explicat que volen mantenir “l’essència” perquè la feina feta en els últims 7 anys “ha funcionat”. Pel responsable del MMVV continuar apostant per dinamitzar la indústria musical del país és una prioritat perquè “està tocada de mort” i necessita “suport” i “oportunitats”. Lloret ha plantejat una programació amb una visió “desacomplexada” i “oberta a tothom”. Amb tot, ha afirmat que volen mantenir el MMVV com una “plataforma” per donar a conèixer treballs potencials a ser contractats. “Per nosaltres és tan important l’assistència del públic com dels professionals”, ha sentenciat. Pel que fa als criteris de la programació, ha destacat que aposten per "la diversitat" en tots els sentits, tant pel que fa als gèneres com per les formacions. En aquest sentit Lloret ha dit que cada any els arriben unes 800 propostes de les quals n'acaben sortint 70 concerts. Un 50% de les propostes musicals són catalanes, un 25% internacionals i el 25% restant de l'estat espanyol. De fet, enguany el festival centra "un petit focus" en Itàlia i oferirà concerts i activitats lligades a aquest territori.  Lloret ha valorat positivament la modificació de les dates del MMVV. Entre setmana s'ha concentrat l'oferta del mercat cap a la vessant més professional i s'han deixat la resta de propostes "més lúdiques" pel cap de setmana. "La resposta ha estat molt positiva perquè els professionals del sector poden venir entre setmana a treballar. Ja va funcionar l'any passat i ara repetim", ha manifestat.  El director artístic ha explicat que els professionals han "agraït" la concentració en els espais i que activitats que funcionen "molt bé" són les reunions ràpides entre professionals que serveixen per establir contactes amb possibles clients. "El mercat té lloc a Vic però no està pensat per Vic", ha afirmat. Lloret ha dit que aposten per la "qualitat" més enllà de la procedència dels artistes. Tot i això ha acceptat que en els últims anys s'ha incrementat la presència de formacions d'Osona per l'augment "espectacular" de la qualitat d'aquests grups. "En els darrers 5 anys hi ha hagut artistes importants que han actuat a la Plaça Major i també artistes de Vic que han arribat a molt públic", ha matisat.   A partir del 13 de setembre i fins diumenge 17, la capital osonenca acollirà una seixantena de propostes repartides pels diferents escenaris de la ciutat, de les quals una vintena seran estrenes absolutes. Lloret ha dit que al voltant de vint artistes presentaran nous treballs en els diferents escenaris del mercat. Segons el director artístic, "és important que el mercat presentin nous treballs d'artistes, perquè és el que en el fons atrau programadors i crítica". Serà el cas del nou treball de la vigatana Núria Graham, el dels The Gramophone All stars Big Band, The Unfinished Sympathy, Xavier Baró, Dani Nel·lo o Xarim Aresté.  Alguns dels noms d'artistes de l'estat espanyol que seran presents al mercat seran Amorante, Alberto Monter, Guadi Glego, Izaro, Jansky o Sanndra Bernardo. En el terreny més internacional sonaran The Ephemerals, el noruec Albert af Ekestam, els veneçolans La Vida Bohème o els britànics Mamas Gun. Pel que fa als escenaris més festius i més multitudinaris del mercat, la Plaça Major acollirà divendres la presentació en solitari de Dolo, Ramon Mirabet i Muchachito, mentre que dissabte hi haurà els directes de Pavvla, La Iaia i Senior i el Cor Lomax. L'escenari del Sucre comptarà el primer dia amb Zoo i Talco i dissabte acollirà els concerts de Duende Josele, Txarango i Doctor Prats.  Pel que fa als espais del mercat, enguany s'arribarà als nou amb dues incorporacions als escenaris oficials: La Plaça dels Màrtirs i la Sala Pasternak. Mentre que el primer serà escenari d'una de les semifinals del Sona 9, la Sala Pasternak tancarà les nits de dimecres a divendres amb els últims concerts per a professionals. Les entrades als concerts de pagament es mantindran a un preu únic de 3 euros per al públic general, i dimecres 13 tots els concerts seran d'accés gratuït. Segons el director, "això farà que pel preu habitual d'una entrada d'un concert, el públic pugui assistir a set o vuit concerts".

Summary: Marc Lloret renova com a director artístic de l'MMVV per tres anys més mantenint "l'essència" dels últims anys


L'any 2013 va finalitzar la construcció, a Constantí (Tarragonès), d'una nova promoció d'habitatges. Unes cases adossades i blocs de pisos –coneguts com el barri de La Patá– que es van començar vendre i llogar a un preu molt assequible, però la situació "va marxar de les mans dels propietaris" i hi va començar a haver "contractes no del tot correctes", ha explicat a l'ACN l'alcalde del municipi, Oscar Sánchez. Des de llavors, han vist com una quarantena de famílies han ocupat alguns dels habitatges, generant "sensació d'inseguretat" i conflictes amb els veïns que són propietaris o llogaters a la zona. Des de fa mesos, tant els propietaris de la promoció –La Caixa, Foment immobiliari del Baix Camp i una empresa de Madrid–, com el consistori i diversos cossos de seguretat, treballen per regular la situació. Per ara, els conflictes són menors, per problemes de soroll o per les places d'aparcament, per exemple, ha detallat Sánchez, però hi ha "malestar", ha reconegut. En aquest sentit, s'ha posicionat clarament al costat dels propietaris i llogaters de la urbanització, persones que estan patint, ha assegurat, per la "falta de civisme de la resta de veïns". Des del passat mes de juny, les empreses propietàries han tapiat alguns dels pisos amb portes metàl·liques, per tal d'evitar noves ocupacions i mirar de reduir la problemàtica. L'alcalde també ha avançat que faran reunions amb la resta de regidors del consistori per anar "tots a una" a l'hora de resoldre la problemàtica. Segons ha explicat, ja s'han reunit tant amb les empreses propietàries com amb el cossos de seguretat, així com amb serveis socials, habitatge o el departament de Benestar Social i Família de la Generalitat de Catalunya. Trobades que han servit, per ara, perquè ja es noti "una major presència de la seguretat pública" a la zona, ha manifestat.  A partir d'aquí "és la propietat qui ha de decidir què fa", ha dit Sánchez. I és que cal treballar la conciliació entre totes les parts: propietaris, llogaters i ocupes. "Com a ajuntament hem de coordinar totes les parts" per, a poc a poc, ha afirmat, "anar normalitzant aquesta situació". Malestar de propietaris i llogaters Una veïna dels pisos, que vol mantenir l'anonimat, ha explicat el seu cas a l'ACN. Segons ha detallat, va adquirir un dels habitatges fa tres anys amb la modalitat de lloguer amb opció de compra, per un valor de 195.000 euros. Ara, ha lamentat, ha gastat un munt de diners en un pis on no s'hi troba còmoda, amb veïns que fan soroll i són bruts, ha afirmat. També ha deixat entreveure que les persones que ocupen els pisos arriben a comerciar amb les claus. "A veure si ho solucionen d'una vegada", ha conclòs, esperançada.

Summary: L'Ajuntament de Constantí lluita per regular la situació de pisos ocupats al municipi


L'Audiència de Girona ha jutjat aquest dimecres un acusat que s'enfronta inicialment a 17 anys de presó per maltractar la parella i agredir-la sexualment. El processat i la víctima van mantenir una relació breu, entre desembre del 2014 i abril del 2015, i van conviure durant tres mesos en un pis de Girona. Segons les acusacions, durant aquest temps el processat va tenir la víctima totalment sotmesa, li controlava les trucades, la insultava i ridiculitzava i no la deixava sortir de casa sense el seu permís. La relació va acabar el 27 d'abril del 2015 quan la dona va trucar a la policia. "Pensava que em mataria, tenia molt por", ha afirmat al judici. L'acusat ha admès que aquell dia li va donar "una bufetada" però diu que va ser per defensar-se perquè ella estava agressiva i l'estava empentant i agredint. També ha negat que la forcés a mantenir relacions sexuals.

Summary: Un acusat de maltractar la parella i agredir-la sexualment a Girona s'enfronta a 17 anys de presó


El sindicat Unió de Pagesos reclama al Govern que pagui els diners pendents dels ajuts a les zones de muntanya que, en el cas de la Catalunya Central, afecta especialment el Berguedà i el Solsonès. El coordinador comarcal del Berguedà, Toni Bascompte, ha explicat que aquests ajuts estan paralitzats des del 2014 i ha subratllat la importància que tenen per a les explotacions d'aquest territori. Segons el sindicat, el Govern només ha pagat el 52% dels diners corresponents a l'exercici del 2015 i, per això, demanen que es pagui el que falta. A més, també reclamen al Govern que estableixi el mapa de zones de muntanya i desfavorides, ja que, segons diuen, hi ha municipis que, tot i complir tots els requisits, encara no estan inclosos.  El coordinador comarcal d'UP al Berguedà, Toni Bascompte, ha lamentat que "amb l'excusa que s'està implantant la nova PAC", el Govern porta des del 2014 sense pagar la totalitat dels ajuts a les zones de muntanya. Segons Bascompte, es tracta d'unes subvencions "molt importants" que ajuden a compensar la disminució del rendiment de les activitats agràries en aquestes comarques provocades per les limitacions naturals del territori.  Segons han explicat des del sindicat, la conselleria provisional dels últims sis mesos "s'ha negat a pagar res més que el 52%". Per això, volen que la nova conselleria compensi els diners que no ha pagat en el decret dels ajuts per al 2016. El coordinador comarcal d'UP a la Catalunya Central, Carles Mencos, ha explicat que el sindicat està demostrant la seva viabilitat al Govern i s'ha mostrat esperançat, ja que "la nova conselleria està més oberta al diàleg".  La gestió dels purins  Respecte a la gestió dels purins, el sindicat agrari ha lamentat el "nul control" per part del Govern i li ha recriminat permissivitat amb les grans explotacions. En aquest sentit, el sindicat demana a l'executiu que exigeixi a les grans explotacions l'obligatorietat de tractar els purins en origen i que permeti a les petites explotacions posar en marxa tractaments col·lectius amb línies d'ajuts que els permetin desenvolupar-ho.  Respecte a la intenció de la nova delegada del Govern a la Catalunya Central, Laura Vilagrà, d'intentar establir una prova pilot a la comarca d'Osona, Mencos ha dit que "són bones paraules d'una persona que no sap de què està parlant". "El Govern el què ha de fer és afrontar el problema, i fer-ho acceptant que ha d'assumir uns costos", ha sentenciat.  Excés de cérvols, cabirols i porcs senglars  UP ha posat sobre la taula un altre problema que afecta greument els conreus i la salut del bestiar: l'elevada densitat de fauna cinegètica, en especial cérvols, cabirols i porcs senglars. "Tots aquests animals es barregen amb el nostre bestiar i són transmissors de malalties greus com la tuberculina", han lamentat. A més de les destrosses que provoquen l'hora de sembrar i conrear, en els fruiters i en la vinya.  En aquest sentit, el sindicat reclama al Govern que exigeixi l'obligatorietat als Agents Rurals perquè aixequin acta cada cop que se'ls notifica desperfectes causats per la fauna cinegètica, ja que fins ara no ho és.  Sequera  Pel que fa a l'afectació de la sequera, Mencos ha explicat que les sembres que es van fer a primers de campanya "encara es poden salvar si es compleixen les pluges anunciades pel cap de setmana". En canvi, pel que fa a la sembra més tardana, que es va fer a finals de novembre i principis de desembre, el coordinador comarcal de la Catalunya Central creu que hi poden haver pèrdues que arribin fàcilment fins al 50%.  "Prohibir-nos la sega en hores de calor és com dir que no sembrem"  De cara a la temporada d'incendis, UP ha demanat als Agents Rurals que no es criminalitzi la pagesia i han recordat que només "una infiníssima" part dels incendis són provocats pels pagesos i la gran majoria han estat causats per altres motius.  En aquest sentit, han subratllat que la sega és una feina indispensable del sector que s'ha de fer en hores de calor i que, per tant, "no es pot prohibir". Segons Mencos, "entenem que s'hagin de prendre mesures com dur extintors o altres, però no segar en hores de calor és com si ens diguessin que no sembrem cereal".

Summary: UP reclama al Govern que pagui els diners pendents dels ajuts a les zones de muntanya al Berguedà i Solsonès


Àuria Grup –un conjunt d'entitats d'iniciativa social que treballen per a persones amb especials dificultats de la comarca de l'Anoia- està buscant el finançament necessari per poder ampliar les seves instal·lacions d'Igualada amb un nou espai de 1.500 metres quadrats. Segons ha explicat el seu director general, Miquel Canet, la inversió rondaria els 900.000 euros i l'objectiu és reforçar les dues àrees de futur: l'alimentària i la cosmètica. Aquesta ampliació permetria la contractació d'una seixantena de persones, que se sumarien als 800 treballadors que té actualment l'entitat. Àuria –que factura anualment 15 MEUR- també té el repte d'atendre nous col·lectius amb dificultats, com les persones amb risc d'exclusió social, i obrir el seu àmbit d'actuació a un territori més ampli.

Summary: Àuria Grup busca finançament per ampliar les instal·lacions d'Igualada i reforçar àrees de cosmètica i alimentació


Les dues comunitats islàmiques de Mollet del Vallès, Al-Huda i la Comunitat Islàmica de Mollet, s'han unit per signar un manifest on assenyalen els “problemes d'espai  i de llunyania amb el casc urbà” dels dos centres de culte de què disposen. Expliquen que “les peticions de trasllat per adequar els oratoris a les nostres necessitats han de ser enteses com uns drets que tenim per ser ciutadans de Mollet”. Les dues entitats acusen l'Ajuntament de posar "traves" als seus drets religiosos. En aquest sentit, insisteixen en què el consistori va canviar les normatives urbanístiques per no permetre l'ús del local precintat de l'Avinguda Badalona com a centre de culte.  "Les dues associacions representaran a partir d'ara la comunitat musulmana de Mollet. Som dues associacions i una comunitat". Ho ha dit el president d'Al-Huda, Ahmed Balghauch, durant la roda de premsa on han presentat el manifest conjunt per denunciar "discursos polítics enverinats", "discriminacions" i “aïllaments” per part de l'Ajuntament, governat pel PSC de Josep Monràs.  El manifest assenyala que el centre de culte del carrer Sant Ramon té un problema d'espai, i que el centre del Polígon de Can Prat està massa allunyat del casc urbà. Per això, escriuen que "les peticions que hem fet els últims anys de trasllat per adequar els oratoris a les nostres necessitats han de ser enteses com uns drets que tenim per ser ciutadans de Mollet, no són qüestions relaciones amb l'estrangeria , com es considera des de diversos àmbits. Els musulmans som ciutadans de Mollet a ple dret, com la resta de veïns de la ciutat. (…) No pretenem que se'ns regali res, no volem cap excepció ni cap norma : només que se'ns tracti iguals que els altres”.

Summary: Les dues comunitats islàmiques de Mollet signen un manifest on reclamen drets i denuncien les “traves” de l’Ajuntament


València viu de ple les Falles 2018, un any on la situació política a Catalunya no ha estat indiferent a la mirada dels artistes fallers. La ‘plantà’ dels monuments de les falles principals suposa el tret d’inici oficial als dies grans de les festes. Des de primera hora d'aquest divendres els carrers de la ciutat s’han omplert de monuments, que despleguen la seva càrrega satírica. Enguany el referèndum i les aspiracions sobiranistes, l'aplicació de l'article 155 de la Constitució, els empresonaments d'Oriol Junqueras, Jordi Sànchez i Jordi Cuixart així com la situació a Bèlgica de Carles Puigdemont o el canvi de seu social d' entitats bàncaries tenen protagonisme.

Summary: El procés sobiranista, l'aplicació del 155, Puigdemont, Junqueras i 'els Jordis', protagonistes a les Falles de València


El deute públic espanyol del conjunt de les administracions públiques espanyoles s'ha situat al novembre en 1,142 bilions d'euros, cosa que suposa 9.044 milions més que a l'octubre, el 0,8% més, i 42.330 milions d'euros més que al novembre del 2016, el 3,85% més, segons el Banc d'Espanya. El deute espanyol, 1,142 bilions d'euros, suposa a l'entorn del 98,8% del PIB espanyol. A un mes de tancar l'exercici del 2017, l'endeutament espanyol està per sobre de l'objectiu marcat pel govern espanyol d'acabar l'exercici amb un deute equivalent al 98,1%. El sector de les administracions públiques on més augmenta l'endeutament és la Seguretat Social, que suma un deute de 27.364 milions d'euros al novembre, 4.179 milions més que a l'octubre, el 18% més i un 59% més que l'octubre del 2016.  L'endeutament vinculat directament a l'administració de l'estat espanyol sa sumar al novembre 987.178 milions d'euros, el 86,44% del total. Aquesta xifra del novembre suposa un increment d'11.145 milions d'euros en relació amb la xifra de l'octubre, l'1,14% més.  El deute de les 17 autonomies al novembre es va situar en 286.670 milions d'euros, 337 milions que a l'octubre, el 0,12% més en termes percentuals.  Xifra rècord d'endeutament de la Seguretat Social L'endeutament de la Seguretat Social de 27.364 milions d'euros és la xifra més alta fins ara registrada per aquest organisme des que comença la sèrie històrica del Banc d'Espanya al desembre del 1994. Fins ara, la xifra de màxim endeutament era de 23.187 milions d'euros que es va registrar al setembre de l'any passat.

Summary: L'endeutament públic augmenta a l'Estat en 9.044 milions al novembre i se situa en el 98,8% del PIB